钦定古今图书集成/理学汇编/字学典/第088卷 > 虞集道园学古录 > 《论书》
## 钦定古今图书集成/理学汇编/字学典/第088卷 > 虞集道园学古录 > 《论书》

书之《易》。篆为隶，本从简，然君子作事，必有法焉。精思
造妙，遂以名世。方圆平直，无所假借，而从容中度，自
可观则。譬如冠冕珮玉，执璧奉行，事君事神，恭敬在
中，威仪见外，揖拜升降，自然成文，则其善也。乃若颇
邪反侧，怒张容媚，小人女子之态，学者戒之。
魏晋以来，善隶书以名书，未尝不通六书之义，不通
其义，则不得文字之情，制作之故。安有不通其义，不
得其情，不本其故，犹得为善书者。吴兴赵公之书名
天下，以其深究《六书》也。书之真赝，吾尝以此辨之。世
之不知《六书》而效其波磔以为媚，诚妄人矣。

昔之为《草书》者，结体有疏密，用笔有工拙，波磔不同，
形势亦异。譬诸人之耳目口鼻之形虽同而神气不
一，“衣冠带履之具同制而容止则殊。朝廷有大朝会，
百官咸在，品秩同等，班序同列，而人则杂然前陈矣。”
善相人者，乃能于是乎有所择焉。